C 47/94
RO
Jurnalul Oficial al Uniunii Europene
7.2.2023
Miercuri, 6 iulie 2022
23.
încurajează autoritățile să intensifice cooperarea și schimbul de date cu privire la persoanele dispărute și să asigure despăgubiri și garanții pentru familiile victimelor civile că așa ceva nu se mai repetă, precum și întoarcerea în siguranță și sustenabilă a refugiaților și a persoanelor strămutate în interiorul țării, respectarea deplină a drepturilor acestora și restituirea bunurilor lor sau despăgubirea lor pentru bunurile care nu pot fi restituite, atât la nivel național, cât și la nivel regional; 24. salută eforturile organizațiilor locale și internaționale, inclusiv ale Comisiei internaționale pentru persoane dispărute, de a lua în evidență peste 30 000 de persoane dispărute în timpul conflictelor de pe teritoriul fostei Iugoslavii din anii 1990 și peste 8 000 de victime ale genocidului de la Srebrenica; reamintește că 7 200 de persoane sunt încă date dispărute; 25. salută și sprijină amendamentele la Codul penal al Bosniei și Herțegovinei aprobate de Înaltul Reprezentant, care scot în afara legii glorificarea criminalilor de război și negarea genocidului, a crimelor împotriva umanității și a crimelor de război, ca urmare a eșecului actorilor locali de a adopta o propunere; regretă și respinge orice încercare de a nu pune în aplicare această decizie; condamnă cu fermitate orice formă de revizionism istoric, de negare sau de minimizare ori de glorificare a crimelor de război, inclusiv nerespectarea deciziilor tribunalelor internaționale și interne; îndeamnă să se pună în aplicare cu rapiditate amendamentele și să se ancheteze și să se urmărească penal în mod eficace negarea genocidului; 26. reiterează faptul că negarea genocidului, celebrarea crimelor de război și a criminalilor de război și amenințarea la adresa stabilității și a reconcilierii regionale contravin valorilor și aspirațiilor europene; în acest context, condamnă cu fermitate evenimentele provocatoare cu ocazia așa-numitei „zile a Republicii Srpska” din 9 ianuarie 2022, organizate cu încălcarea Constituției Bosniei și Herțegovinei; condamnă, de asemenea, profanarea cimitirului memorial al partizanilor din Mostar și invită autoritățile să o investigheze în profunzime și să îi aducă pe făptuitori în fața justiției;
Procesul de reformă 27. îi îndeamnă pe actorii politici din Bosnia și Herțegovina să facă progrese în ceea ce privește reformele judiciare, electorale, administrative și economice necesare pentru a aduce țara mai aproape de UE și să includă societatea civilă în acest proces; denunță toate încercările de a împiedica aceste reforme, încetinind procesul Bosniei și Herțegovinei de îndeplinire a criteriilor de aderare la UE și punând în pericol accesul la finanțarea UE în cadrul IPA III, care trebuie să se bazeze pe o condiționalitate strictă și depinde de cooperarea diferitelor autorități; 28. subliniază că finanțarea din IPA III trebuie modulată sau chiar suspendată în cazul unui regres semnificativ sau al unei lipse persistente de progrese în domeniul statului de drept și al drepturilor fundamentale, inclusiv al luptei împotriva corupției și a criminalității organizate, precum și al libertății mass-mediei, și invită Comisia să elaboreze orientări privind aplicarea sa, în conformitate cu recomandările din Raportul special nr.
01/2022 al Curții de Conturi Europene; le invită, în acest context, pe UE și pe țările din Balcanii de Vest să stabilească un cadru pentru o cooperare eficace cu Parchetul European; 29. salută recenta suspendare a proiectelor coridorului Vc în cadrul entității RS, în valoare de 600 milioane EUR, și reamintește că aceste fonduri vor fi alocate numai după întoarcerea completă a reprezentanților RS în instituțiile statului; solicită o reexaminare și un control aprofundat al tuturor proiectelor și asistenței finanțate de UE aplicabile entității RS și în cadrul acesteia, inclusiv al asistenței macrofinanciare, în vederea înghețării finanțării directe și indirecte în beneficiul autorităților sale; ia act de faptul că guvernul german a decis să suspende patru proiecte de infrastructură în cadrul entității RS în valoare de 105 milioane EUR; 30.
regretă profund pagubele și pierderile de vieți omenești cauzate de puternicul cutremur care a avut loc în apropiere de Stolac la 22 aprilie 2022; 31. reamintește importanța respectării principiului democratic al alegerilor periodice; subliniază importanța organizării unor alegeri corecte, deschise, transparente și care să favorizeze includerea în 2022, conform planificării, și îi îndeamnă pe toți actorii politici să se abțină de la a solicita blocarea alegerilor și să le permită cetățenilor să își exprime opțiunea democratică; solicită aprobarea parlamentară în timp util a legislației privind integritatea electorală; reamintește și regretă faptul că, din cauza întârzierii continue a adoptării bugetului de stat, fondurile electorale nu au fost asigurate la timp; subliniază că organizarea unor alegeri credibile și punerea în aplicare a rezultatelor constituie o caracteristică esențială a unei democrații care funcționează corespunzător, precum și o cerință pentru orice țară care dorește să adere la UE; salută decizia OHR din 7 iunie 2022 de a utiliza pe deplin mandatul său pentru a asigura drepturile politice fundamentale ale cetățenilor bosniaci la alegeri libere și corecte, prin adoptarea bugetului necesar, întrucât autoritățile naționale nu au reușit să facă acest lucru;